2388/1948 Ú. l. I
Vyhláška ministra zahraničných vecí, ktorou sa vyhlasuje usnesenie Smiešanej komisie československo-maďarskej pre výmenu obyvateľstva číslo 51.

2388.
VYHLÁŠKA
ministra zahraničných vecí
zo dňa 22. septembra 1948,
ktorou sa vyhlasuje usnesenie Smiešanej komisie československo-maďarskej pre výmenu obyvateľstva číslo 51.

Vyhlasujem rozhodnutie č. 51 Smiešanej komisie zriadenej podľa Dohody uzavretej medzi Československou republikou a Maďarskom o výmene obyvateľstva zo dňa 27. februára 1946, publikovanej pod č. 145/46 Sb.
Podotýkam, že rozhodnutia tejto Smiešanej komisie sú povinné obe smluvné strany podľa ustanovenia článku XI., ods. 3 Dohody vykonať.

Minister:
Dr. V. Clementis v. r.


Československo-maďarská Smiešaná komisia pre výmenu obyvateľstva vyniesla na svojom IX. zasadnuti v Bratislave dňa 4. septembra 1948 toto
rozhodnutie číslo 51
o presídľování osôb podľa čl. VIII. Dohody a ich rodinných príslušníkov.
Presídľovanie osôb spadajúcich pod čl. VIII. Dohody a ich rodinných príslušníkov zaradených do globálneho soznamu odovzdaného Osídľovacím úradom pre Slovensko Úradu Maďarského zmocnenca v Bratislave, deje sa podľa ustanovení tohto rozhodnutia:
I.
(1) Spolu s osobami spadajúcimi pod čl. VIII. Dohody presťahujú sa aj ich rodinní príslušníci. Pri presídľovaní má sa zachovať zásada jednotnosti a nedeliteľnosti rodín.
(2) Za presídlené podľa tohto rozhodnutia považujú sa aj osoby presťahované z titulu čl. VIII. Dohody do Maďarska pred vyhlásením tohto rozhodnutia. Ich rodinní príslušníci sa presídlia podľa tohto rozhodnutia.
(3) Rodinným príslušníkom a osobám spadajúcim pod vetu druhú, čl. VIII. Dohody prislúchajú práva priznané Dohodou a rozhodnutiami Smiešanej komisie presídlencom podľa čl. V. Dohody.
(4) Okoľnosť, že notifikovaná osoba spadajúca pod čl. VIII. Dohody ušla alebo sa skryla po globálnej notifikácii, nie je prekážkou presídlenia jej rodinných príslušníkov.
II.
(1) Na presídlenie osôb podľa tohto rozhodnutia treba vyhotoviť dopravné plány. Tieto plány musia byť v súlade s dopravným plánom osôb presídľovaných podľa čl. V. Dohody. Tomuto treba rozumieť tak, že z pravidla budú podľa tohto rozhodnutia vysídľované osoby z tých oblastí, z ktorých sa deje riadne presídľovanie.
(2) Spôsob presídľovania osôb spadajúcich pod čl. VIII. Dohody, ktoré sa nachádzajú na slobode, a rodinných príslušníkov, deje sa podľa rozhodnutí Smiešanej komisie o presídľovaní osôb spadajúcich pod čl. V. Dohody,
(3) Osoby, ktoré si odpykávajú trest uložený ľudovým súdom, budú československými orgánmi odovzdané na vyznačenej pohraničnej stanici maďarským bezpečnostným orgánom. V jednotlivých obdobiach možno takéto osoby odovzdať len na jednej pohraničnej stanici.
III.
(1) Presídľovania podľa tohto rozhodnutia začne sa dňa 16. septembra 1948 a to v približnom počte 16 rodín denne. V prvých dvoch týždňoch, počínajúc dňom 16. septembra 1948, presídlia sa osoby podľa transportných soznamov už notifikovaných Osídľovacím úradom pre Slovensko. Ďalšie transporty treba notifikovať alespoň 14 dní pred ich odchodom, a to z osôb uvedených v globálnom sozname, ktoré neboly z maďarskej strany namietané podľa ďalších ustanovení.
(2) Maďarský zmocnenec má právo podať proti osobám notifikovaným v globálnom sozname do 14 dní od notifikácie námietky. Proti osobám zaradeným do transportov prvých dvoch týždňov môže Maďarský zmocnenec podať svoje námietky do 7 dní od ich notifikácie.
(3) O námietkách rozhoduje v sporných prípadoch Smiešaná komisia.
IV.
(1) Osídľovací úrad má okrem rozsudkov už odovzdaných odovzdať Maďarskému zmocnencovi aj celý spisový materiál týkajúci sa presídľovaných osôb spadajúcich pod čl. VIII. Dohody (obžalobný spis, zápisnicu o hlavnom pojednávaní a všetky dôkazy, na ktoré sa zápisnica o hlavnom pojednávaní odvoláva, najmä stopovacie spisy a zápisnice, vecné dôkazy, plné znenie rozsudku a spisy týkajúce sa odpykania trestu). Uvedené spisy možno podať aj len v časti, na ktorej sa zakláda rozsudok. Spisy treba odovzdať za osoby notifikované na prvý transportný týždeň do 5. septembra 1948, na druhý transportný týždeň do 10. septembra 1948, a pre osoby, ktoré majú byť notifikované na tretí a štvrtý transportný týždeň do 15. septembra 1948. Pre ostatné osoby najneskoršie do 30. septembra 1948. Osoby, pre ktoré trestné spisy neboly odovzdané, nemôžu byť presídlené, ani keď bola notifikačná lehota dodržaná. Okoľnosť, že notifikovaná osoba odpykáva trest, treba oznámiť pri notifikácii transportu.
(2) Pokiaľ by Osídľovací úrad pre Slovensko nedodržal lehoty uvedené v odseku 1, začatie alebo pokračovanie v presídľovaní podľa tohto rozhodnutia sa podľa omeškania odsunie.
V.
(1) Zanechávaný majetok osôb presídľovaných podľa tohto rozhodnutia sa spíše podľa príslušných rozhodnutí Smiešanej komisie. Pokiaľ ide o osoby spadajúce pod §§ 1—4 nariadenia číslo 33/1945 Sb. n. SNR, je platnosť akékoľvek pripadne právne účinky súpisu odvislá od dohody Smluvných strán.
(2) Ak sa ukáže, že rodinný príslušníci osôb spadajúcich pod čl. VIII. Dohody a presídľovaných podľa tohto rozhodnutia nadobudli svoj majetok od takejto osoby na úkor konfiškácie majetku, zavedie sa na návrh Osídľovacieho úradu konanie o neplatnosti alebo oprave majetkového súpisu podľa všeobecných predpisov vydaných v tomto smere Smiešanou komisiou.
(3) Ak osoba spadajúca pod čl. VIII. Dohody notifikovaná v globálnom sozname je už v Maďarsku, spíše sa jej majetok s použitím ustanovení rozhodnutia číslo 47, čl. IV., odsek 2, litera a) Smiešanej komisie.
(4) Osoby spadajúce pod ustanovenia čl. VIII. Dohody môžu vziať so sebou hnuteľnosti bez ohľadu na to, či boly skonfiškované, alebo nie, a ich maly v držbe dňa 15. augusta 1948.
V Bratislave dňa 4. septembra 1948.
Za čs. složku:
Dr. Pohánka v. r.
Dr. Záturecký v r.
Za maď. složku:
Dr. Bólya v. r.
Koloman Berecz v. r.